**Iubiri…ca-n povești**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În seara asta nu-ți spun că te iubesc,

Te las pierdută-n gândurile mele,

În marea viselor din nou plutesc,

Cu capul printre nori și printre stele.

Deși te văd, îmi imaginez a fi

O prințesă din eternele povești,

Crăiasă a magicelor nopți târzii

Ce în palatul meu tu poposesti.

Eu te aștept cu-ntreg alai de nuntă,

Cu surle trâmbițe și zeci de-onoruri,

Și bunătăți, și vinuri ce abundă

Pe mese în giganticele holuri.

Iar muzicanții cântă zeci de valsuri

Pe care le dansează-n jur perechi

Și polkă, menuete și cadriluri

Și alte cânturi în ceste ritmuri vechi.

Chiar totu-n jur ne poartă-n sărbătoare,

Sunt saltimbanci în curtea-interioară

Cu săbii ce le-nghit spre-a ta onoare

Și joc de foc, și mersul pe o sfoară.

Apoi te duc în vaste dormitoare

Să fii de-a pururea a mea regină,

Ne pierdem amândoi într-o visare

Dar mă trezesc tot noaptea-n luna plină,

Iar singur stau cu stelele pe cer,

A fost un vis frumos, împărătesc

Și ma întorc în colțul meu stingher

Dar mâine jur că-ți spun că te iubesc.

Căprar Florin